VIIENDA KOOSSEISU

MÄÄRUS

Haapsalu,			25. jaanuar 2008 nr 51

Spordiklubidele toetuse andmise kord

Määrus kehtestatakse spordiseaduse § 3 p 2, kohaliku omavalitsuse korralduse seaduse § 22 lg 1 p 5, Haapsalu põhimääruse § 12 lg 1 p 5 alusel

I ÜLDSÄTTED

§ 1. Reguleerimisala
(1)	Spordiklubide toetamise kord (edaspidi Kord) sätestab toetuse andmise tingimused, taotluste esitamise ja läbivaatamise, toetuse eraldamise ja toetuse kasutamise järelvalve korra Haapsalu linna haldusterritooriumil registreeritud ja tegutsevatele spordiklubidele või nendele spordiklubidele, kes korraldavad spordiüritusi Haapsalu linnas (edaspidi Spordiklubid).
(2)	Väljaspool Haapsalu linna registreeritud Spordiklubile antakse toetust käesoleva Korra alusel erandjuhtudel § 5 lõikes 7 märgitud tingimustel.

§ 2. Eesmärk
(1)	Toetuste andmise eesmärgiks on arendada harrastus-, tervise- ja võistlusspordialast tegevust Haapsalu linnas ning süvendada inimeste spordialaseid teadmisi tagamaks Haapsalu elanike kehalist ja vaimset vormisolekut.

§ 3. Mõisted
(1)	Spordiklubi käesoleva Korra mõistes on äriregistris registreeritud mittetulundusühing, mis on loodud sporditegevuse arendamiseks.
(2)	Toetus käesoleva Korra mõistes on linnaeelarve vahenditest eraldatav rahasumma.

II TOETUSE TAOTLEMINE, TAOTLUSE MENETLEMINE JA TOETUSE ERALDAMINE

§ 4. Toetused
(1)	Linnaeelarvest eraldatakse Spordiklubidele tegevustoetust, sealhulgas spordivõistlustest osavõtmise toetust ning spordiürituste organiseerimise toetust.
(2)	Lõikes 1 märgitud tegevustoetusega toetatakse Spordiklubi inventari ostmist, erinevatele elanikkonna gruppidele suunatud treeningtegevust ning planeeritud ja planeerimata spordivõistlustest osavõtmist.
(3)	Lõikes 1 märgitud spordiürituste organiseerimise toetusega toetatakse neid Haapsalus korraldatavaid spordiüritusi, mis on registreeritud vabariiklikus või Läänemaa spordiürituste kalenderplaanis.

§ 5. Toetuse taotlemine
(1)	Toetust võivad taotleda kõik Korra paragrahvis 1 nimetatud Spordiklubid.
(2)	Tegevustoetuse taotlemise aluseks on vormikohane avaldus (lisa 1), mis tuleb esitada Haapsalu Linnavalitsusele toetuse taotlemise aasta 15. jaanuariks. Planeerimata spordivõistlustest osavõtmiseks võib tegevustoetuse taotlusi esitada veel 15. maiks ja 15. septembriks.
(3)	Tegevustoetuse esmakordsel taotlemisel esitab Spordiklubi vormikohasele avaldusele lisaks järgmised dokumendid: 
1)	Spordiklubi toetuse taotlemise aasta kinnitatud eelarve või selle projekt;
2)	treeningtegevusest osavõtjate ja harrastajate vormikohane nimekiri (lisa 2);
3)	treenerite kutsekvalifikatsiooni tõendavate dokumentide koopiad;
4)	Spordiklubi põhikiri;
5)	Spordiklubi arengukava, k.a toetuse taotlemise aasta tegevuskava;
6)	treeningupaikade kasutamise graafik.
(4)	Tegevustoetuse korduval taotlemisel esitab Spordiklubi vaid need § 5 lõikes 2 loetletud dokumendid, mis on varem esitatuga võrreldes muutunud. 
(5)	Tegevustoetust võib Spordiklubi taotleda alates oma tegevuse teisest aastast.
(6)	Spordiürituste korraldamise toetuse taotlemiseks võib vormikohaseid avaldusi (lisa 1) esitada kolm korda aastas – 15. jaanuariks, 15. maiks ja 15. septembriks.
(7)	Väljaspool Haapsalu linna registreeritud Spordiklubid võivad taotleda tegevustoetust treeningtegevuseks ja spordivõistlustest osavõtuks, kui tegevus on suunatud Haapsalu linna noortele ja spordiürituste korraldamise toetust, kui see on suunatud Haapsalu linna elanikele.

§ 6. Toetuse taotluste läbivaatamine ja toetuse eraldamine
(1)	Haapsalu Linnavalitsus (edaspidi Linnavalitsus) kontrollib esitatud taotluste vastavust nõuetele 10 päeva jooksul ning puuduste esinemisel teavitab taotlejat puudustest. Puuduste kõrvaldamiseks on taotlejal aega 10 päeva teavitamise päevast arvates.
(2)	Taotluse menetlus Spordiklubi suhtes lõpetatakse järgmistel juhtudel:
1)	Spordiklubi pole tähtajaks kõrvaldanud taotluses esinevaid puudusi;
2)	Spordiklubil on maksuvõlgnevus;
3)	Spordiklubi ei ole eelneval aastal eraldatud toetust kasutatud sihtotstarbeliselt;
4)	Spordiklubi on toetuse taotlemise aastal või sellele eelneval aastal teadlikult esitanud valeandmeid;
5)	Spordiklubi pole eelneva aasta toetuse kasutamise aruannet esitanud tähtajaks;
(3)	Taotlused, milles puudusi ei esine, edastatakse läbivaatamiseks Haapsalu linnavalitsuse spordikomisjonile (edaspidi Spordikomisjon), kes saadud dokumentide põhjal esitab ettepaneku Linnavalitsusele otsuse tegemiseks toetuse eraldamise või mitteeraldamise ja toetussumma suuruse kohta.
(4)	Toetuse eraldamise otsustab ja kinnitab Linnavalitsus oma korralisel istungil peale Spordikomisjoni ettepaneku saamist.
(5)	Toetuse eraldamine fikseeritakse toetuse saaja ja Linnavalitsuse vahelise toetuslepinguga (edaspidi Leping).
(6)	Haapsalu linnvalitsuse haridus- ja kultuuriosakond korraldab Lepingu sõlmimise 10 tööpäeva jooksul arvates Linnavalitsuse otsuse jõustumise kuupäevast. Lepingus sätestatakse:
1)	Lepingu osapooled;
2)	toetuse sihtotstarve ja summa;
3)	toetuse ülekandmise tingimused;
4)	poolte õigused ja kohustused;
5)	toetuse kasutamise aruande esitamise tähtaeg;
6)	vastutus Lepingu tingimuste rikkumise korral.
(7)	Kui taotleja ei tagasta allkirjastatud Lepingut 1 (ühe) kuu jooksul või pooled ei jõua Lepingu sõlmimises kokkuleppele, lõpetatakse lepingu sõlmimise menetlus.

§ 7. Aruandlus ja järelvalve
(1)	Toetuse saaja peab hiljemalt toetuse saamise aastale järgneva aasta 15. jaanuariks esitama Linnavalitsusele vormikohase aruande toetuse kasutamise kohta (lisa 3).
(2)	Linnavalitsusel on õigus nõuda toetuse kasutamise aruande juurde kuludokumentide koopiaid ja selgitusi.
(3)	Toetuse sihipärase kasutamise üle teostab järelvalvet Linnavalitsuse haridus- ja kultuuriosakond. Toetuse saaja on kohustatud järelevalve käigus võimaldama juurdepääsu toetuse kasutamisega seotud teabele.
(4)	Järelevalve teostamise käigus tuvastatud Lepingu tingimuste rikkumise korral on Linnavalitsusel õigus:
1)	Leping lõpetada ja nõuda eraldatud summade tagasimaksmist ühe kuu jooksul;
2)	vähendada toetuse suurust või peatada toetuse väljamaksmine.

III RAKENDUSSÄTTED

§ 8. Määruse rakendamine
(1)	Taotlused tegevustoetuse saamiseks 2008. aastal tuleb erandina esitada käesoleva Korra sätteid järgides 15. jaanuari asemel 15. veebruariks 2008. a.
(2)	Taotlused, mis on laekunud Linnavalitsusele enne käesoleva määruse jõustumist ja vastavad käesolevale Korrale, on võrdväärsed Korra § 8 lõikes 1 nimetatud tähtajaks laekunud taotlustega. Käesolevale Korrale mittevastavatele taotlustele kohaldatakse Korra § 6 lõikes 1 sätestatud tähtaegu.
(3)	Määrus jõustub 01.02.2008. a.

Arder Väli
Volikogu esimees